สนช.นัดประชุมกรณีพิเศษ 3 ทุ่ม สั่งสมาชิกเตรียมพร้อม 24 ชั่วโมง
สนช.นัดประชุมกรณีพิเศษ 3 ทุ่ม สั่งสมาชิกเตรียมพร้อม 24 ชั่วโมง
13 ต.ค. 2559

ข่าวสดรายงานว่า เมื่อเวลา 17.18 น. วันที่ 13 ต.ค. นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่ 1 ได้แจ้งต่อที่ประชุมสนช.ว่า นายพรเพชร วิชิตชลชัย ประธานสนช.และนายพีระศักดิ์ พอจิต รองประธานสนช.คนที่ 2 ได้หารือร่วมกันว่าเนื่องจากมีเหตุผลจำเป็นอย่างยิ่ง จึงขอเลื่อนระเบียบวาระการประชุมในวันนี้ออกไปก่อน
ขณะเดียวกันจะของดการประชุมสนช.ในวันพรุ่งนี้ (14 ต.ค.) โดยมีระเบียบวาระเรื่องการพิจารณาซักถามนายอุดมเดช รัตนเสถียร และ นายนริศร ทองธิราช อดีตสส.พรรคเพื่อไทย ผู้ถูกกล่าวหาในคดีถอนจากตำแหน่งจากกรณีการสลับร่างแก้ไขรัฐธรรมนูญและการเสียบบัตรลงคะแนนแทนกัน จากนั้นที่ประชุมมีมติสนช.มีมติเอกฉันท์ 180 เสียง งดออกเสียง 4 คน และไม่ลงคะแนน 1 คน เพื่องดเว้นการใช้ข้อบังคับการประชุมสนช.เพื่อเลื่อนระเบียบวาระดังกล่าวออกไปเป็นการชั่วคราวก่อน
นายสุรชัย กล่าวอีกว่า นอกจากนี้ จะขอนัดประชุมสนช.ในวันนี้เป็นกรณีพิเศษเวลา 21.00 น. และขอความกรุณาสมาชิกสนช. เตรียมพร้อมตลอด 24 ชั่วโมง สำหรับการเรียกประชุมเป็นกรณีพิเศษและขอให้ติดตามการแจ้งนัดหมายทุกช่องทางที่สภามีอยู่โดยเฉพาะช่องทางอิเล็กทรอนิกส์
ที่มา: ข่าวสด
